Kaník, Ľudovít, poslanec NR SR (2011-10-19):
... nedôjde k zániku daňového identifikačného čísla a nezanikne postavenie samostatne zárobkovo činnej osoby na účely sociálneho poistenia. V takých prípadoch nie je jednoznačné, či sa vzťahuje na tieto situácie opätovný vznik sociálneho poistenia samostatne zárobkovo činnej osoby. Z uvedeného dôvodu je potrebné rozšíriť inštitút opätovného vzniku povinného nemocenského poistenia a povinného dôchodkového poistenia samostatne zárobkovo činnej osoby aj pri vzniku nového oprávnenia na výkon alebo prevádzkovanie zárobkovej činnosti za predpokladu splnenia podmienky prekročenia zákonom ustanovenej hranice príjmu za kalendárny rok. K bodu 7. Z dôvodu aplikačných problémov zisťovaním príjmov v prípade poskytovania určitých benefitov, z ktorého má zamestnanec právo na príjem, ale aj v prípadoch súbežného výkonu viacerých činností a posudzovaním nároku na nemocenskú dávku sa navrhuje zmena všeobecných podmienok nároku na nemocenské dávky zamestnanca, pričom sa upúšťa od podmienky sledovania príjmu, ktorý sa považuje za vymeriavací základ. Podmienkou nároku na nemocenské však naďalej zostáva dodržiavanie liečebného režimu. K bodu 8. V záujme urýchlenia a zjednodušenia procesu rozhodovania o nároku na nemocenskú dávku sa navrhuje, aby sa podmienka zaplatenia poistného na nemocenské poistenie sledovala v období piatich rokov pred vznikom dôvodu na poskytovanie nemocenskej dávky namiesto doterajších desiatich rokov. K bodom 9 až 11. Navrhuje sa spresnenie určenia pravdepodobného denného vymeriavacieho základu, aby sa nemocenská dávka určovala z vymeriavacieho základu, ktorý je minimálny vymeriavací základ, z ktorého platí poistné samostatne zárobkovo činná osoba podľa § 138 ods. 5, ak nie je jej pravdepodobný denný vymeriavací základ nižší. V takomto prípade sa dávka určí z takéhoto nižšieho vymeriavacieho základu. Tento sa použije aj pre mamičky, ktoré sa po skončení rodičovskej dovolenky vrátia do zamestnania. K bodu 12. Navrhuje sa osobitná úprava nároku na výplatu predčasného starobného dôchodku, ak o to požiadal poistenec, ktorý je povinne dôchodkovo poistený ako zamestnanec, ale nemá príjem, ktorý je vymeriavacím základom na platenie poistného, ani náhradu príjmu. Doterajšia všeobecná zásada účinná od 1. januára, podľa ktorej nárok na výplatu predčasného starobného dôchodku vzniká po splnení všeobecných podmienok nároku na predčasný starobný dôchodok požiadaný o jeho výplatu a splnení podmienky neexistencie povinného dôchodkového poistenia, zostáva zachovaná. K bodu 13. Navrhuje sa legislatívnotechnické spresnenie ustanovenia upravujúceho denný vymeriavací základ. K bodu 14. Navrhuje sa spresnenie fyzických osôb, ktorým vzniká nárok na dávku garančného poistenia. K bodu 15. Z dôvodu zmien, ktoré nastali v poskytovaní rodičovského príspevku od 1. januára 2011, nie je opodstatnené ďalšie obmedzenie výplaty dávky v nezamestnanosti popri existencii nároku na výplatu rodičovského príspevku. K bodu 16. V nadväznosti na zmenu podmienok nároku na výplatu predčasného starobného dôchodku sa navrhuje spresnenie právnej úpravy zúčtovania súm naviac vyplatených na predčasnom starobnom dôchodku so sumami dôchodkovej dávky. K bodom 17, 19 a 20. Je to vecné spresnenie zákona z dôvodu potrieb, ktoré vyplynuli z aplikácie zmien. K bodom 18, 27, 34, 35 a 36. Zavádza sa povinnosť fyzickej alebo právnickej osoby uvádzať pri platbách identifikátor platby určený Sociálnou poisťovňou. V nadväznosti na úpravu § 142 sa rozširujú povinnosti v Sociálnej poisťovni oznámiť platiteľom poistného variabilný symbol a upravuje sa možnosť ukladania sankcie za porušenie povinností odvádzateľa poistného uvádzať variabilný symbol. Navrhuje sa tiež prechodné ustanovenie, podľa ktorého číslo pridelené Sociálnou poisťovňou pred 1. januárom 2012 je variabilným symbolom fyzických osôb a právnických osôb, ktoré budú tieto osoby používať pri platení poistného po 31. decembri 2011. K bodu 21. Navrhuje sa zmena podmienok vymáhania pohľadávok. K bodu 22. Navrhuje sa umožniť Sociálnej poisťovni odpísať pohľadávku alebo jej neuhradenú časť na základe výmazu právnickej osoby z príslušného registra. K bodu 23. Navrhuje sa rozšíriť oznamovaciu povinnosť posudkového lekára určeného zamestnanca v Sociálnej poisťovni o povinnosť oznámiť porušenie liečebného režimu nielen ošetrujúcemu lekárovi, ale aj zamestnávateľovi. K bodu 24. Navrhuje sa presun kompetencií o rozhodovaní o zvyšovaní príplatku za štátnu službu k dôchodku z ministerstva práce na Sociálnu poisťovňu. K bodu 25. V dôsledku novely zákona o sociálnom poistení účinného od 1. augusta 2006 sa z dôvodu urýchlenia rozhodovania, zníženia administratívnej náročnosti, ako aj zníženia nákladov súvisiacich s rozhodovaním o nároku na nemocenskú dávku navrhuje, aby sa o nároku na nemocenské dávky rozhodovalo vydávaním rozhodnutia iba v sporných prípadoch. Prijatím navrhovanej úpravy dôjde k ročnej úspore cirka 370 600 eur. K bodu 26. Navrhuje sa súčasnú lehotu 30 dní na podanie odvolania voči rozhodnutiam vo veciach poistného, príspevku na starobné dôchodkové sporenie, pokuty a penále skrátiť na 15 dní odo dňa oznámenia rozhodnutí, čím sa zabezpečí zosúladenie lehoty s lehotami na odvolanie napr. voči rozhodnutiam v daňových veciach. K bodom 28 až 33. Navrhuje sa spresnenie povinností plniť oznamovaciu povinnosť do ôsmich dní v prípade prerušenia povinného poistenia do 30 dní v prípade väzby týkajúcej sa samostatne zárobkovo činnej osoby. Navrhuje sa vypustiť všeobecnú povinnosť samostatne zárobkovo činnej osoby oznamovať Sociálnej poisťovni štát výkonu zárobkovej činnosti, nakoľko uvedenú skutočnosť je možné zistiť pri uplatňovaní inštitútu vyslania podľa koordinačných nariadení Európskej únie. K bodu 36. Ide o ustanovenie prechodného charakteru. K § 293bx. Ustanovuje sa, ktoré právne predpisy sa použijú, ak nárok na uvedené dávky vznikol pred účinnosťou tohto zákona. K § 293by a 293bz. Navrhuje sa predĺžiť doterajšiu sadzbu poistenia na úrazové poistenie a použitia finančných prostriedkov do základného fondu, ktorý vykazuje prebytok do iného základného fondu, v ktorom nie je dostatok finančných prostriedkov na dávku. K § 293cb. Vytvára sa právny priestor na komplexné riešenie pohľadávok. K článku III. K bodu 1. K nadväznosti na zmenu podmienok na nemocenské sa navrhuje zmena podmienok nároku na náhradu príjmu pri dočasnej pracovnej neschopnosti zamestnanca, pričom sa upúšťa od podmienky sledovania príjmu, ktorý sa považuje za vymeriavací základ. Podmienkou nároku na náhradu príjmu pri dočasnej pracovnej neschopnosti však naďalej zostáva dodržiavanie liečebného režimu. K bodom 2 a 3. Z dôvodu problémov v aplikačnej praxi sa navrhuje spresniť odkaz na zákon o sociálnom poistení, ktorý sa použije pri určení denného vymeriavacieho základu na účely určenia výšky náhrady príjmu pri dočasnej pracovnej neschopnosti zamestnanca, ktorý získal viac ako 90 dní nemocenského poistenia. K článku IV. Navrhuje sa, aby zákon nadobudol účinnosť 1. januára 2012 s výnimkou bodov 39, 43, 54, ktorých účinnosť sa navrhuje 1. apríla 2012. Ďakujem za pozornosť, skončil som.